Sag C-248/11
Straffesag
mod
Rareş Doralin Nilaş m.fl.
(anmodning om præjudiciel afgørelse indgivet af Curtea de Apel Cluj)
»Direktiv 2004/38/EF – markeder for finansielle instrumenter – artikel 4, stk. 1, nr. 14) – begrebet »reguleret marked« – tilladelse – krav til funktion – marked, hvis juridiske karakter ikke er nærmere bestemt, men som efter en fusion administreres af en juridisk person, der også administrerer et reguleret marked – artikel 47 – manglende optagelse på listen over regulerede markeder – direktiv 2003/6/EF– anvendelsesområde – kursmanipulation«
Sammendrag af dom
1.        Etableringsfrihed – fri udveksling af tjenesteydelser – markeder for finansielle instrumenter – direktiv 2004/39 – reguleret marked – begreb
(Europa-Parlamentets og Rådets direktiv 2004/39, som ændret ved direktiv 2007/44, art. 4, stk. 1, præmis 14)
2.        Etableringsfrihed – fri udveksling af tjenesteydelser – markeder for finansielle instrumenter – direktiv 2004/39 – reguleret marked – betingelse med hensyn til kvalificering
(Europa-Parlamentets og Rådets direktiv 2004/39, som ændret ved direktiv 2007/44, art. 47)
1.        Artikel 4, stk. 1, nr. 14), i direktiv 2004/39 om markeder for finansielle instrumenter, om ændring af direktiv 85/611, 93/6 og 2000/12 og om ophævelse af direktiv 93/22, som ændret ved direktiv 2007/44, skal fortolkes således, at et marked for finansielle instrumenter, der ikke opfylder kravene i direktivets afsnit III, ikke henhører under begrebet »reguleret marked« som defineret i nævnte bestemmelse, uanset den omstændighed, at operatøren har fusioneret med operatøren for et sådant reguleret marked. Muligheden for, at et marked kan kvalificeres som et reguleret marked som følge af en sådan fusion, fremgår således hverken af afsnit III eller de øvrige afsnit i dette direktiv.
(jf. præmis 44 og 49 samt domskonkl. 1)
2.        Artikel 47 i direktiv 2004/39 om markeder for finansielle instrumenter, om ændring af direktiv 85/611, 93/6 og 2000/12/EF og om ophævelse af direktiv 93/22, som ændret ved direktiv 2007/44, skal fortolkes således, at optagelse på den i denne artikel omhandlede liste over regulerede markeder ikke udgør en nødvendig betingelse for at kvalificere dette marked som et reguleret marked i dette direktivs forstand.
Opførelsen på denne liste er således ikke en del af kvalificeringen af et marked for finansielle instrumenter som et reguleret marked som omhandlet i direktiv 2004/39. Den blotte omstændighed, at markedet ikke fremgår af nævnte liste, er derfor ikke tilstrækkeligt til at udelukke, at det pågældende marked er et reguleret marked.
(jf. præmis 54 og 55 samt domskonkl. 2)